Københavns Politi har torsdag anholdt og sigtet en mand for at ville begå terror.

Det oplyser chefpolitiinspektør Jørgen Bergen Skov fra Københavns Politi på et pressemøde torsdag eftermiddag.

Flemming Drejer, der er operativ chef i PET, siger på pressemødet, at det er politiets formodning, at den anholdte har handlet alene.

PET og Københavns Politi gennemførte tdiligere på dagen en koordineret politiaktion i København, hvor manden blev anholdt klokken 13.5.

Baggrunden for aktionen er mistanke om forberedelse af et terrorangreb med et militant islamistisk motiv. Manden er derfor sigtet efter terrorparagraffen.

- Han er mistænkt for forsøg på at skaffe skydevåben og ammunition for at gennemføre en terroraktion et eller andet sted. Jeg kan ikke komme ind på hvor, siger Jørgen Bergen Skov.

Flemming Drejer, operativ chef i PET, kan ikke på pressemødet komme nærmere ind på, hvornår politiet formoder, at angrebet skulle have fundet sted.

- Men der er selvfølgelig altid en grund til, hvornår vi opererer, siger han.

Det er politiets formodning, at den anholdte har handlet alene, fortæller chefpolitiinspektør Flemming Drejer, operativ chef i PET, på pressemøde om muligt terrorangreb. Foto: Liselotte Sabroe/Ritzau Scanpix

Manden vil blive fremstillet i grundlovsforhør fredag.

Som afslutning på pressemødet. siger chefpolitiinspektør Jørgen Bergen Skov fra Københavns Politi:

- I må ikke være i tvivl om, at PET's indsats har gjort, at vi har afværget et terrorangreb.

To antiterroaktioner på mindre end et halvt år

Torsdagens antiterroraktion er den anden store af sin slags på mindre end et halvt år.

Læs også 26-årig anholdt på ny i terrorsag - sigtes for bombeplaner

Den 11. december sidste år blev der gennemført en storstilet aktion, hvor 20 mænd og kvinder anholdt flere steder i landet i to terrorsager med forskellige sigtelser.

Den ene sag handler om fremstilling af bomber, mens den anden handler om forsøg på anskaffelse af våben.

I alt syv personer sidder varetægtsfængslet i de to sager.

Den anholdte torsdag har ikke forbindelse til sagen fra december, oplyser PET.